Leson 5
Wanem Gud Samting Nao Bae Iu Kasem Long Meeting Bilong Mifala?
Distaem staka pipol no go long church bikos church no helpem olketa for followim Bible and no givim comfort long olketa. Why nao hem gud for go long olketa meeting bilong Olketa Jehovah’s Witness? Wanem nao bae iu kasem long olketa meeting hia?
Bae iu hapi from iu stap witim pipol wea lovem and tingim narawan. Long taem bilong olketa aposol, olketa Christian hipap long olketa kongregeson. Olketa kongregeson hia garem olketa meeting wea olketa savve worshipim God, studyim olketa Holy Raeting, and encouragem narawan. (Hebrew 10:24, 25) Taem olketa hipap tugeta witim olketa spiritual brata and sista, olketa feel olsem olketa stap witim olketa trufala fren wea lovem olketa. (2 Thessalonica 1:3; 3 John 14) Mifala duim sem samting olsem olketa Christian hia and kasem tu gud samting from datwan.
Bae iu lanem hao for followim olketa Bible principle. Long olketa meeting bilong mifala, olketa man, woman, and pikinini savve hipap tugeta, olsem long taem bilong Bible. Olketa man wea savve hao for teach iusim Bible for helpem mifala savve hao for followim olketa Bible principle long laef bilong mifala. (Deuteronomy 31:12; Nehemiah 8:8) Evriwan wea kam long olketa meeting hia savve singim olketa song and givim koment for showimaot faith bilong olketa.—Hebrew 10:23.
Bae olketa meeting strongim faith bilong iu. Aposol Paul hem sei olsem long wanfala kongregeson long Rome: “Mi laekem tumas for lukim iufala. . . . Mi laekem iumi evriwan strongim narawan. Faith bilong iufala bae strongim mi, and faith bilong mi bae strongim iufala tu.” (Rome 1:11, 12) Long olketa meeting bilong mifala, wei for hipap evritaem witim olketa nara Christian hem strongim faith bilong mifala and helpem mifala for gohed followim olketa Bible principle.
Mifala welkamim iu for kam long eni meeting bilong mifala mekem iu kasem olketa gud samting hia. Olketa meeting hia hem free nomoa and no eni kolekson.
Long wanem wei nao olketa meeting bilong mifala semsem witim olketa meeting bilong olketa Christian long taem bilong olketa aposol?
Wanem gud samting nao iumi savve kasem taem iumi go long olketa meeting?
hat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn